РЕШЕНИЕ НА КОМИСИЯТА
от 19 декември 2008 година
за даване на разрешение за методи за класификация на кланични трупове на свине в Испания
(нотифицирано под номер C(2008) 8477)
(само текстът на испански език е автентичен)
(2009/11/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 3220/84 на Съвета от 13 ноември 1984 година относно определяне на скалата на Общността за класификация на кланични трупове на свине (1), и по-специално член 5, параграф 2 от него,
като има предвид, че:
(1)
Съгласно член 2, параграф 3 от Регламент (ЕИО) № 3220/84, класификацията на кланични трупове на свине следва да се определя чрез оценяване на съдържанието на постно месо, посредством статистически доказани методи за оценка, основани на физическото измерване на една или повече анатомични части на кланичния труп на свинята. Даването на разрешение за методите за класификация зависи от максимално допустимата статистическа грешки при оценката. Нейната стойност е определена в член 3, параграф 2 от Регламент (ЕИО) № 2967/85 на Комисията от 24 октомври 1985 година относно определяне на подробни правила за прилагане на скалата на Общността за класификация на кланични трупове на свине (2).
(2)
Решение 88/479/ЕИО на Комисията (3) предвижда разрешаване на четири метода за класификация на кланични трупове на свине в Испания (DEST, FOM, HGP и Autofom).
(3)
Поради технически адаптации Испания се е обърнала към Комисията с молба да разреши актуализацията на два метода (FOM и Autofom) и използването на два нови метода (UltraFOM 300 и VCS2000), както и отмяната на два метода (HGP и DEST) и е представила резултатите от пробните дисекции във втората част на протокола, определени в член 3, параграф 3 от Регламент (ЕИО) № 2967/85 на Комисията.
(4)
След разглеждане на тази молба се установи, че условията за разрешаване на тези методи за класификация са изпълнени.
(5)
В съответствие с член 2, параграф 1, втора алинея от Регламент (ЕИО) № 3220/84 на държавите-членки може да се разреши представяне на кланични трупове на свине, различно от определеното в посочения член, където търговската практика или техническите изисквания обуславят подобна дерогация. В Испания търговската практика може да изисква също така отстраняването на предните крайници от кланичния труп на свинята, в допълнение към отстраняването на езика, четината, копитата, гениталиите, бъбречната тлъстина, бъбреците и диафрагмата, както се изисква от член 2, параграф 1 от Регламент (ЕИО) № 3220/84.
(6)
Промяна на уредите или на методите за класификация може да се разреши единствено чрез ново решение на Комисията, прието на базата на придобития опит. Поради тази причина настоящото разрешение може да бъде отменено.
(7)
За по-голяма яснота Решение 88/479/ЕИО следва да бъде отменено и заменено с ново решение.
(8)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩОТО РЕШЕНИЕ:
Член 1
Съгласно Регламент (ЕИО) № 3220/84 се разрешава използването на следните методи за класификация на кланичните трупове на свине в Испания:
а)
уредът „Fat-O-Meat (FOM)“ и съответните методи за оценка, подробности за които са описани в част 1 от приложението;
б)
уредът „Fully automatic ultrasonic carcasse grading (AUTOFOM)“ и съответните методи за оценка, подробности за които са описани в част 2 от приложението;
в)
уредът „UltraFom 300“ и съответните методи за оценка, подробности за които са описани в част 3 от приложението;
г)
уредът „Automatic Vision system (VCS2000)“ и съответните методи за оценка, подробности за които са описани в част 4 от приложението.
Член 2
Независимо от член 2 от Регламент (ЕИО) № 3220/84, кланичните трупове на свине могат да бъдат представени също така без предни крайници преди претеглянето и класификацията. В този случай, за да се определят съпоставими котировки за кланичните трупове, записаното топло тегло се увеличава с 0,840 килограма.
Член 3
Изменения на уредите и на методите за оценка не са разрешени.
Член 4
Решение 88/479/ЕИО се отменя.
Член 5
Адресат на настоящото решение е Кралство Испания.
Съставено в Брюксел на 19 декември 2008 година.